《富川县父老言猺人劫掠事》
明代·蓝智

连峰抱清江，怪石当县门。茅屋十馀家，萧条但空村。

松庭草不除，似减鞭挞烦。地远租税轻，年丰黍稷蕃。

苍山几百里，尽是猺獠原。此乡本富庶，所忧盗贼喧。

连年困劫敚，鸡狗那能存。圣化大无外，始知王道尊。

畬耕入版籍，力役归民屯。昨者桃川西，杀人屋亦焚。

蛮俗易骚动，长林蛇豕奔。我行观民风，感戴父老言。

朝纲肃霜露，枯朽焉足论。揽辔临遐荒，志清瘴尘昏。

素餐亦何补，持用扣天阍。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。